DA Den Europæiske Unions Tidende L 68/16

KOMMISSIONENS GENNEMFØRELSESFORORDNING (EU) Nr. 208/2013

af 11. marts 2013

om sporbarhedskrav for spirer og frø beregnet til produktion af spirer

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 18, stk. 5, og

ud fra følgende betragtninger:

(1) Ved forordning (EF) nr. 178/2002 er der fastlagt generelle principper, som i Unionen og på nationalt plan skal finde anvendelse på fødevarer og foder generelt og på fødevare- og fodersikkerhed i særdeleshed. Ifølge artikel 18 i samme forordning skal sporbarheden i alle produktions-, tilvirknings- og distributionsled sikres for fødevarer, foder og dyr, der anvendes i fødevareproduktionen, samt for ethvert andet stof, der er beregnet til, eller som kan forventes at blive tilsat en fødevare eller et foder.

(2) Ifølge samme artikel skal fødevarevirksomhedsledere være i stand til at identificere enhver person, der har leveret en fødevare til dem, og de skal også have etableret systemer og procedurer til at identificere de andre virksomheder, hvortil deres produkter er leveret. Disse oplysninger stilles til rådighed for den kompetente myndighed, hvis den anmoder herom.

(3) Efter udbruddene af shigatoksinproducerende E. coli (STEC) i maj 2011 i Unionen blev forbruget af spirer udpeget som den mest sandsynlige kilde til udbruddene.

(4) Den 20. oktober 2011 vedtog Den Europæiske Fødevaresikkerhedsautoritet (EFSA) en videnskabelig udtalelse om risikoen ved shigatoksinproducerende Escherichia coli (STEC) og andre patogene bakterier i frø og spirer (2). EFSA konkluderer i sin udtalelse, at kontamineringen af tørre frø med bakteriepatogener er den mest sandsynlige oprindelige kilde til de spirerelaterede udbrud. Desuden fremgår det af udtalelsen, at som følge af den høje fugtighed og den gunstige temperatur under spiringen kan bakteriepatogener på tørre frø formere sig under spiringen og udgøre en risiko for folkesundheden.

(5) Sporbarhed er et effektivt redskab til at sikre fødevaresikkerhed, da den muliggør sporing af en fødevare i alle produktions-, tilvirknings- og distributionsled og dermed en hurtig reaktion i tilfælde af fødevarebårne udbrud. Navnlig sporbarhed for visse fødevarer af ikke-animalsk oprindelse kan medvirke til tilbagetrækning af usikre fødevarer fra markedet og dermed beskytte forbrugerne.

(6) For at sikre sporbarheden, jf. artikel 18 i forordning (EF) nr. 178/2002, bør navn og adresse på både lederen af den fødevarevirksomhed, der leverer de spirer eller de frø, som er beregnet til produktion af spirer, og lederen af den fødevarevirksomhed, hvortil frøene eller spirerne er leveret, altid være tilgængelige. Kravet hviler på tilgangen »ét led tilbage« og »ét led frem«, som indebærer, at fødevarevirksomhedsledere har etableret et system, der sætter dem i stand til at identificere deres direkte leverandør(er) og deres direkte aftager(e), bortset fra når disse er de endelige forbrugere.

(7) Betingelserne for produktion af spirer kan udgøre en potentielt høj risiko for folkesundheden, da de kan føre til en betydelig formering af fødevarebårne patogener. I tilfælde af et fødevarebårent udbrud i forbindelse med forbruget af spirer er hurtig sporing af de pågældende varer derfor afgørende for at begrænse virkningen på folkesundheden af et sådant udbrud.

(8) Desuden er handelen med frø beregnet til produktion af spirer udbredt, hvilket øger behovet for sporbarhed.

(9) Der bør derfor fastsættes særlige bestemmelser for sporbarheden af spirer og frø beregnet til produktion af spirer i nærværende forordning.

(10) Der bør navnlig fastsættes det krav, at fødevarevirksomhedsledere afgiver yderligere oplysninger om omfanget eller mængden af sådanne frø og spirer, afsendelsesdatoen sammen med en reference til identifikation af batchen og en detaljeret beskrivelse af frøene eller spirerne.

(11) For at nedbringe den administrative byrde, der pålægges fødevarevirksomhedsledere, bør der være fleksibilitet, for så vidt angår det format, som fødevarevirksomhedsledere anvender til at registrere og videregive relevante oplysninger som led i sporbarhedskravene.

(12) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Genstand

Ved denne forordning fastsættes der bestemmelser om sporbarheden af batcher af:

i) spirer

ii) frø, der er beregnet til produktion af spirer.

Forordningen finder ikke anvendelse på spirer, efter at de har undergået en behandling, som eliminerer mikrobiologiske farer, og som er i overensstemmelse med EU-lovgivningen.

Artikel 2

Definitioner

I denne forordning forstås ved:

a) »spirer«: et produkt, der er fremstillet ved spiring af frø og deres udvikling i vand eller et andet medium, høstet før udvikling af rigtige blade og beregnet til at spises helt, inklusive frøet

b) »batch«: en mængde spirer eller frø beregnet til produktion af spirer med samme taksonomiske navn, som afsendes fra samme virksomhed til samme bestemmelsessted samme dag. En eller flere batcher kan udgøre en sending. Frø med et andet taksonomisk navn, der er blandet i samme pakning og beregnet til at blive spiret sammen, og spirer heraf betragtes dog også som én batch.

Desuden finder definitionen på »sending« i artikel 2 i Kommissionens forordning (EU) nr. 211/2013 (3) anvendelse i denne forordning.

Artikel 3

Sporbarhedskrav

1. Fødevarevirksomhedsledere sikrer i alle produktions-, tilvirknings- og distributionsled, at følgende oplysninger vedrørende batcherne af frø beregnet til produktion af spirer eller batcherne af spirer registreres. Fødevarevirksomhedslederen sikrer også, at de oplysninger, der er nødvendige for at overholde disse bestemmelser, videregives til den fødevarevirksomhedsleder, som frøene eller spirerne leveres til:

a) en nøjagtig beskrivelse af frøene eller spirerne, herunder plantens taksonomiske navn

b) omfanget eller mængden af de leverede frø eller spirer

c) hvis frøene eller spirerne er afsendt af en anden fødevarevirksomhedsleder, navn og adresse på: i) lederen af den fødevarevirksomhed, hvorfra frøene eller spirerne er afsendt ii) afsenderen (ejeren), hvis denne ikke er den samme som lederen af den fødevarevirksomhed, hvorfra frøene eller spirerne er afsendt

d) navn og adresse på lederen af den fødevarevirksomhed, hvortil frøene eller spirerne er afsendt

e) navn og adresse på modtageren (ejeren), hvis denne ikke er den samme som lederen af den fødevarevirksomhed, hvortil frøene eller spirerne er afsendt

f) en reference til identifikation af batchen, hvis det er relevant

g) afsendelsesdatoen.

2. De i stk. 1 omhandlede oplysninger kan opføres i registre og videregives i et passende format, forudsat at de er let genfindelige for den fødevarevirksomhedsleder, som frøene eller spirerne leveres til.

3. Fødevarevirksomhedslederne videregiver de i stk. 1 omhandlede relevante oplysninger dagligt. De i stk. 1 omhandlede registre ajourføres dagligt og opbevares i et tilstrækkeligt tidsrum efter, at det antages, at spirerne er blevet forbrugt.

4. Fødevarevirksomhedslederen afgiver de i stk. 1 omhandlede oplysninger til den kompetente myndighed på anmodning uden unødig forsinkelse.

Artikel 4

Sporbarhedskrav for importerede frø og spirer

1. Sendinger af frø beregnet til produktion af spirer og sendinger af spirer ledsages, når de importeres til Unionen, af et certifikat, jf. artikel 3 i forordning (EU) nr. 211/2013.

2. Fødevarevirksomhedslederen, der importerer frø eller spirer, opbevarer det i stk. 1 omhandlede certifikat i et tilstrækkeligt tidsrum efter, at må antages, at spirerne er blevet forbrugt.

3. Enhver fødevarevirksomhedsleder, som håndterer de importerede frø beregnet til produktion af spirer, forsyner alle fødevarevirksomhedsledere, som frøene afsendes til, indtil frøene modtages af producenterne af spirer, med kopier af det i stk. 1 omhandlede certifikat.

Hvis frø beregnet til produktion af spirer sælges i detailpakninger, forsyner enhver fødevarevirksomhedsleder, som håndterer de importerede frø beregnet til produktion af spirer, alle fødevarevirksomhedsledere, som frøene afsendes til, indtil de pakkes til detailsalg, med kopier af det i stk. 1 omhandlede certifikat.

Artikel 5

Ikrafttrædelse og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. juli 2013.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 11. marts 2013. På Kommissionens vegne José Manuel BARROSO Formand

(1) EFT L 31 af 1.2.2002, s. 1.

(2) EFSA Journal 2011; 9(11): 2424.

(3) Se side 26 i denne EUT.